b'\n_START_ARTICLE_\nSini-irena\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan sini-irena on noin 25\xc2\xa0cm. Koiraan p\xc3\xa4\xc3\xa4laki, niska, selk\xc3\xa4 ja yl\xc3\xa4per\xc3\xa4 ovat hohtavan turkoosin siniset. Muuten koiras on v\xc3\xa4rilt\xc3\xa4\xc3\xa4n musta. Naaras on v\xc3\xa4rilt\xc3\xa4\xc3\xa4n t\xc3\xa4ysin vaaleansininen mutta siivet ovat hieman muuta lintua tummemmat. Lajin silm\xc3\xa4t ovat punaiset ja nokka sek\xc3\xa4 koivet mustat.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLajia tavataan Himalajan juurilta Intiasta sek\xc3\xa4 my\xc3\xb6s Myanmarista, Jaavalta, Sumatralta, Borneosta ja Palawanin saarelta Filippiineilt\xc3\xa4 Sini-irenat el\xc3\xa4v\xc3\xa4t tiheiss\xc3\xa4 metsiss\xc3\xa4 aina 1\xc2\xa0800 metrin korkeuteen. Laji ei ole varsinaisesti muuttolintu, mutta liikkuu uusille alueille ravinnon per\xc3\xa4ss\xc3\xa4.\n_START_SECTION_\nElintavat ja ravinto\n_START_PARAGRAPH_\nUseimmiten sini-irenat el\xc3\xa4v\xc3\xa4t pareittain tai pienin\xc3\xa4 parvina, joissa on kuudesta kahdeksaan lintua. Toisinaan havaitaan my\xc3\xb6s suurempia kolmenkymmenen yksil\xc3\xb6n parvia. Lajille on tyypillist\xc3\xa4 kokoontua kylpem\xc3\xa4\xc3\xa4n puroihin kuumina p\xc3\xa4ivin\xc3\xa4._NEWLINE_Pesim\xc3\xa4aikana linnut jakautuvat pareiksi. Naaras rakentaa kuppimaisen pes\xc3\xa4n sammaleesta ja pienist\xc3\xa4 oksista. Naaras munii yleens\xc3\xa4 kaksi munaa, joista poikaset kuoriutuvat kahden viikon hautomisen j\xc3\xa4lkeen. Nuoret linnut oppivat lent\xc3\xa4m\xc3\xa4\xc3\xa4n melko nopeasti, mutta eiv\xc3\xa4t selvi\xc3\xa4 itsen\xc3\xa4isin\xc3\xa4 kuin vasta my\xc3\xb6hemmin._NEWLINE_Ravintonaan sini-irenat k\xc3\xa4ytt\xc3\xa4v\xc3\xa4t p\xc3\xa4\xc3\xa4asiassa hedelmi\xc3\xa4 ja hy\xc3\xb6nteisi\xc3\xa4. Erityisesti laji on mieltynyt viikunoiden hedelmiin. Jotkut linnut sy\xc3\xb6v\xc3\xa4t my\xc3\xb6s mett\xc3\xa4. Laji ruokkii poikasiaan p\xc3\xa4\xc3\xa4asiallisesti hy\xc3\xb6nteisravinnolla.'